I tasken var der både nøgler og sygesikringsbevis med adressen på. Da kvinden kom hjem til sin bopæl på Gertrud Rasks Vej i den sydøstlige del af Aalborg, blev hun mødt af tasketyven, der stod inde i hendes køkken. Den kvindelige taske- og indbrudstyv stak af fra stedet sammen med en anden kvinde, der havde ventet udenfor bopælen i en grønlig Ford. Det lykkedes ikke indbrudstyven at komme af sted med nogen tyvekoster fra bopælen. Nordjyllands Politi er onsdag aften ude og lede efter de to kvinder. Det eneste signalement, der er af de to kvinder, er, at den ene er lyshåret og den anden er mørkhåret. Det oplyser vagtchef ved Nordjyllands Politi, Ted Andersen.
En kvinde overraskede onsdag eftermiddag en kvinde i sit hjem, der tidligere på dagen havde stjålet beboerens taske på hendes arbejdsplads.